Mara b’idejn ħfief ħarġet idha f’idha minn ħanut f’Birkirkara. Dan wara li l-cash register li fetħet waqt li sid il-ħanut kienet aljenata ġġibilha xi affarijiet li talbet, ma kienx fiha karti tal-flus. Sid il-ħanut irrakkontat ma’ tvm.com.mt li l-mara kienet ilha fil-ħanut tagħha madwar nofs siegħa. Ħafna mill-ħin kienet fuq il-mobile tippasiġġa fil-ħanut, tipprova taljena lis-sid biex titfa’ xi affarijiet fil-basket. F’waqt minnhom, il-mara staqsiet lis-sid x’rigal setgħet tixtri għall-anniversarju u kien hawn li indikatilha inkwadru li kien fl-aktar kantuniera ‘l bogħod mill-cash register. Kif marret għall-inkwadru, il-mara li għadha mhux identifikata fetħet il-cash register iżda kif rat li ma kienx fiha karti tal-ewro, reġgħet għalqitha u eżatt wara qalet lis-sid li kellha l-għatx, bis-sid tindikalha li ftit metri bogħod hemm ħanut minn fejn tixtri. Kif ħarġet, sid il-ħanut ma reġgħetx ratha b’nemes. Kien dan il-fatt, li wassal lis-sid biex filgħaxija terġa’ tara l-filmati mill-kameras tas-sigurta. Fil-filmati mhux biss rat lill-mara tipprova tiftħilha l-cash register iżda anke titfa’ xi lapsijiet fil-basket. Ratha wkoll tipprova tagħmel attentat ieħor aktar qabel biex tiftaħ il-cash register. Il-filmat tagħha ttella’ fuq Facebook u f’temp ta’ ftit sigħat rawh eluf ta’ persuni, bil-Pulizija qed titlob il-koperazzjoni tal-pubbliku biex il-mara tkun identifikata.